Peter Have (M), 2026-02-05:
Tak for det, formand.
Tak til Alternativet for at rejse en vigtig og principiel debat.
Vi træffer mange beslutninger herinde, nogle er store, andre er mindre, men der findes beslutninger, som er i en helt særlig kategori, og øverst ligger beslutningen om at udsende danske soldater til væbnede konflikter.
Det handler om mennesker, det handler om fædre, mødre, søstre, brødre, venner og kolleger, og det handler om et ansvar, som aldrig må blive en rutine, og som aldrig må blive nemt.
Derfor er vi i Moderaterne helt enige i, at når Danmark sender soldater ud, skal det ske på et stærkt demokratisk mandat og på et stærkt beslutningsgrundlag.
Forslaget i dag går på at ændre kravet fra et almindeligt flertal til et kvalificeret flertal på tre femtedele i Folketinget ved beslutninger om at udsende danske soldater til væbnede konflikter.
I Moderaterne anerkender vi fuldt ud alvoren bag forslaget, og som veteran berører det også mig personligt.
Men vi kan ikke støtte forslaget.
Grundlovens § 19 slår fast, at regeringen fører udenrigspolitikken, men at Folketinget skal inddrages, når der er tale om anvendelse af militære magtmidler, og at regeringen skal rådføre sig med Det Udenrigspolitiske Nævn.
Netop derfor bad et flertal i Folketinget i 2016 om en uvildig udredning af Danmarks militære engagement i Kosovo, Afghanistan og Irak for at kortlægge baggrunden for beslutningerne og drage læring.
Udredningen peger på, at den formelle inddragelse af Folketinget kom til at veje for lidt.
Orienteringer skete ofte af uformelle kanaler, og Det Udenrigspolitiske Nævn blev inddraget sent, og der var en asymmetri i adgangen til information mellem regering og Folketinget.
For Moderaterne er det helt afgørende, at vi fremadrettet kvalitetssikrer beslutningsgrundlaget bedre end dengang.
Forslaget, som vi drøfter i dag, løfter ikke i sig selv udfordringen med rettidig, fyldestgørende information og reel inddragelse af Folketinget, når Danmark overvejer militært engagement.
I en verden, hvor kriser kan eskalere hurtigt, og hvor timingen kan være afgørende, risikerer et fast kvalificeret flertal at gøre Danmark langsommere og mindre fleksibelt.
Når et flertal i Folketinget ønsker at handle, bør et mindretal som et princip ikke kunne komplicere det.
Det kan i yderste konsekvens betyde, at Danmark reagerer senere, og at vores allierede bliver mere usikre på, om Danmark kan levere, når det gælder.
Vi lever i en tid, hvor Europas sikkerhed er udfordret og vores samarbejde med allierede er afgørende.
Moderaterne ønsker, at Folketinget bliver tidligere inddraget og får bedre mulighed for at tage stilling på et fuldt oplyst grundlag, end vi historisk har været vant til.
Derfor ser vi hellere en styrkelse af processen omkring beslutningen om udsendelser, f.eks. ved at sikre tydeliggørelse af folkeretligt grundlag, klar beskrivelse af missionens mål og exitkriterier, gennemsigtige risikovurderinger og løbende evaluering, for det er vores pligt at lære af historien og undgå at gentage fejl.
Beslutningen om at udsende kræver alvor og et stærkt demokratisk mandat, men løsningen er ikke et krav om kvalificeret flertal; løsningen er bedre beslutningsgrundlag og parlamentarisk grundlag.
Moderaterne kan ikke støtte forslaget.